V. Novotný, poslanec: (2004-10-21):
Výbor Národnej rady Slovenskej republiky pre zdravotníctvo ako gestorský výbor pri rokovaní o zákone z 21. septembra 2004 o zdravotnom poistení, vrátenom prezidentom Slovenskej republiky na opätovné prerokovanie Národnou radou (ďalej len „gestorský výbor“), podáva Národnej rade Slovenskej republiky v súlade s príslušnými ustanoveniami rokovacieho poriadku túto spoločnú správu výborov Národnej rady. Národná rada Slovenskej republiky schválila dňa 21. septembra 2004 zákon o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov. Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky zákon z 21. septembra o zdravotnom poistení na opätovné prerokovanie. Prezident Slovenskej republiky vo svojom rozhodnutí uviedol dôvody, ktoré ho viedli k tomu, aby využil svoju právomoc, ktorá mu vyplýva z ústavy. Na základe uvedeného predseda Národnej rady svojím rozhodnutím z 19. októbra 2004 rozhodol, že podľa príslušných ustanovení rokovacieho poriadku prideľuje na prerokovanie jednotlivým výborom, určil gestorský výbor a lehotu na jeho prerokovanie. V súlade s rozhodnutím predsedu Národnej rady o zákone, ktorý prezident Slovenskej republiky vrátil na opätovné prerokovanie Národnej rade Slovenskej republiky, rokovali tieto výbory: Ústavnoprávny výbor Národnej rady a Výbor Národnej rady Slovenskej republiky pre zdravotníctvo ako gestorský výbor. Prezident Slovenskej republiky vo svojom rozhodnutí z 18. októbra 2004 uviedol dôvody na vrátenie zákona a navrhol, aby Národná rada pri opätovnom prerokovaní zákon neprijala ako celok. Ústavnoprávny výbor Národnej rady Slovenskej republiky prijal uznesenie z 20. októbra 2004, v ktorom konštatoval, že uplynutím lehoty ustanovenej čl. 102 ods. 1 písm. o) Ústavy Slovenskej republiky v znení neskorších predpisov právo prezidenta Slovenskej republiky vrátiť zákon s pripomienkami na nové prerokovanie zaniká. Ústava Slovenskej republiky neumožňuje predĺžiť lehotu ustanovenú čl. 102 ods. 1 písm. o). Ústava Slovenskej republiky ani neobsahuje interpretačnú normu oprávňujúcu vysvetliť ustanovenie ústavy pomocou zákona alebo iného všeobecne záväzného právneho predpisu. Prezident Slovenskej republiky rozhodnutím z 18. októbra neuplatnil svoje právo podľa čl. 102 ods. 1 písm. o) v ústavou ustanovenej lehote. Rozhodnutie prezidenta Slovenskej republiky o vrátení zákona z 21. septembra 2004 o zdravotnom poistení nezakladá právny dôvod na opätovné prerokovanie Národnou radou Slovenskej republiky. Výbor Národnej rady Slovenskej republiky pre zdravotníctvo prerokoval zákon z 21. septembra o zdravotnom poistení, vrátený prezidentom Slovenskej republiky na opätovné prerokovanie Národnou radou Slovenskej republiky, dňa 20. októbra 2004. Výbor nesúhlasí s návrhom uvedeným v rozhodnutí prezidenta Slovenskej republiky z 18. októbra neprijať zákon ako celok a odporučil Národnej rade Slovenskej republiky v zmysle príslušných ustanovení rokovacieho poriadku zákon z 21. septembra 2004 o zdravotnom poistení pri opätovnom prerokovaní schváliť. Gestorský výbor v zmysle príslušných ustanovení rokovacieho poriadku odporučil Národnej rade Slovenskej republiky zákon z 21. septembra 2004 o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov schváliť. Predmetná spoločná správa výborov Národnej rady Slovenskej republiky o prerokovaní zákona o zdravotnom poistení, vráteného prezidentom Slovenskej republiky na opätovné prerokovanie Národnou radou, bola schválená uznesením Výboru Národnej rady Slovenskej republiky pre zdravotníctvo, gestorským výborom, č. 164 z 20. októbra 2004. Výbor poveril spoločného spravodajcu výborov Viliama Novotného informovať Národnú radu v súlade s príslušnými ustanoveniami rokovacieho poriadku o prerokovaní zákona z 21. septembra o zdravotnom poistení, vráteného prezidentom Slovenskej republiky na opätovné prerokovanie Národnou radou, vo výboroch. Vážený pán podpredseda, skončil som, prosím, otvorte rozpravu.